Mohammed Kudus

Mohammed Kudus (s. 2. elokuuta 2000 Accra) on ghanalainen jalkapalloilija. Hän on pelipaikaltaan keskikenttäpelaaja. Hän edustaa Englannin Valioliigassa pelaavaa West Ham United FC:tä. Hän on pelannut Ghanan maajoukkueessa vuodesta 2019.

Kudus siirtyi kotimaansa Right to Dream Academysta tanskalaisseura Nordsjællandiin elokuussa 2018. Hän pelasi kahden kauden aikana Tanskan Superliigassa 51 ottelua ja teki niissä 14 maalia. Hän siirtyi heinäkuussa 2020 alankomaalaisseura Ajaxiin, jossa hän on voittanut liigamestaruuden vuosina 2021 ja 2022 sekä cupmestaruuden vuonna 2021. Hän oli ensimmäisellä Ajaxin-kaudellaan pitkään loukkaantuneena ja pelasi 17 liigaottelua, joissa hän teki neljä maalia. Hän pääsi vaihdosta kentälle Mestarien liigassa yhdessä ja Eurooppa-liigassa kolmessa ottelussa. Kaudella 2021–2022 loukkaantumiset vaivasivat Kudusia edelleen ja hän pelasi 16 liigaottelua, joissa hän teki yhden maalin. Mestarien liigassa hän tuli vaihdosta kentälle kahdessa ottelussa. Kaudella 2022–2023 hän on pelannut marraskuun loppuun mennessä Eredivisiessä 14 ottelua ja tehnyt niissä viisi maalia. Mestarien liigassa hän pelasi Ajaxin kaikki kuusi alkulohko-ottelua, joissa viisi kertaa avauskokoonpanossa, ja teki neljä maalia: yhden kotiottelussa Rangersia, yhden vierasottelussa Liverpoolia, yhden kotiottelussa Napolia ja yhden vierasottelussa Rangersia vastaan.
 
Kudus on pelannut Ghanan nuorisomaajoukkueissa muun muassa alle 17-vuotiaiden MM-kilpailuissa 2017, missä hän teki maalin Ghanan tappioon päättyneessä puolivälieräottelussa Malia vastaan. Hän pelasi Ghanan A-maajoukkueessa ensimmäiset ottelunsa marraskuussa 2019 Afrikan-mestaruuskilpailujen karsinnoissa. Hän on MM-kilpailujen 2022 loppuun mennessä pelannut 21 A-maaottelua ja tehnyt niissä seitsemän maalia: ensimmäisessä maaottelussaan Etelä-Afrikkaa vastaan, maaliskuussa 2021 jälleen Afrikan-mestaruuskilpailujen karsinnoissa Etelä-Afrikkaa vastaan, lokakuussa 2021 MM-karsintaottelussa Zimbabwea vastaan, kesäkuussa 2022 Afrikan-mestaruuskilpailujen karsinnoissa peräkkäisissä otteluissa  Madagaskaria ja Keski-Afrikan tasavaltaa vastaan sekä marraskuussa 2022 kaksi maalia MM-kilpailujen alkulohko-ottelussa Etelä-Koreaa vastaan. Hän pelasi MM-kilpailuissa avauskokoonpanossa joukkueensa kaikissa kolmessa ottelussa.

Lähteet 

Ghanalaiset jalkapalloilijat
Vuonna 2000 syntyneet
Elävät henkilöt